Folketing
1999-02-25

Jeg vil dog sige, at jeg tror, man skal koncentrere sig meget om, som jeg sagde i min indledning, at se på de opgaver, som Røde Kors og Udlændingestyrelsen er i stand til i dag på frivillig basis at give disse asylansøgere. De må for min skyld gerne, som det sker et sted eller to i København, medvirke til humanitært arbejde i organisationer, for det tror jeg er nyttigt. Det tredje, jeg vil sige, er, at jeg synes, det er glædeligt, at flere har kommenteret det, jeg tog med, men som ikke direkte har med det her at gøre: at vi koncentrerer vores arbejde om at få dem, der har fået asyl, og dem, som er kommet her til landet og har en arbejdsløshedsprocent, der er tre-fire gange højere end danskernes, sat i arbejde. Jeg siger ikke, det skal være et lovgivningsinitiativ, men jeg medvirker i hvert fald både som minister og privatperson gerne til det arbejde.